Reverendo patri et domino in Christo karissimo domino H[ugoni], Dei gratia abbati Cluniacensi, et capituli instantis diffinitoribus, frater Vincentius, humilis et devotus prior de Bromholm et ejusdem loci conventus, salutem et debitam in omnibus cum obedientia reverentiam. In negocio inquisitionis nuper de mandato domini abbatis factæ super statu domus nostræ et compositione inter monasterium Acrensse et nostram ecclesiam inita, quod quidem negocium in capitulo instanti coram vobis vultis tractare, dilectos nostros fratrem Johannem, commonacum nostrum, et magistrum Willermum de Horham, clericum nostrum, procuratores nostros coram vobis constituimus, ratum habituri et gratum quicquid per ipsos insimul actum fuerit in dicto negocio, et pro eisdem judicatum solvi promittimus. Hoc idem parti Acrensi significamus. Valeat paternitas vestra in Domino.